**AWAMU YA TATU YA CHANJO YA POLIO KUWAFIKIA 82,868 BUKOBA**

**Na, Milka Kaswamila; Bukoba DC**

Jumla ya watoto 82,868, wenye umri chini ya miaka mitano, waliomo ndani ya Halmashauri ya Wilaya Bukoba, wanatarajiwa kupewa chanjo ya matone ya Polio kuanzia tarehe 01.12.2022 hadi tarehe 04.12.22.

Hayo yamebainishwa na Mkuu wa Divisheni ya Afya wa Halmashauri hiyo Daktari Bandioti Gavyole wakati wa Kikao cha Kamati ya Afya Msingi kilichofanyika ndani ya Halmashauri hiyo ili kuonesha mwenendo mzima wa namna zoezi la utoaji wa chanjo hiyo litakavyotekelezwa ili kuhakikisha hakuna mtoto atakayeachwa bila kupewa chanjo hiyo.

Sambamba na hayo, Daktari Gavyole amewasihi watumishi na hasa wa Divisheni ya Afya kuwa mabalozi wazuri wa chanjo hiyo kwa jamii kwa kuwaelimisha wale wote wanaoonekana kuwa na hofu na mashaka kuhusu kurudiwa rudiwa kwa utoaji wa chanjo hiyo ya matone ya Polio kwani haina madhara yo yote kwa mtoto badala yake inaimarisha zaidi kinga ya mwili ya mtoto dhidi ya ugonjwa wa Polio.

“Chanjo hii imehakikiwa na Shirika la Taifa la Ukaguzi wa Vifaa Tiba Madawa (TMDA) kwa kushirikiana na Shirika la Afya Duniani (WHO), hivyo watu wasiogope. Lengo la kurudiarudia utoaji wake ni kuhakikisha mtoto anaongezewa kinga dhidi ya ugonjwa hatari wa Polio, ambao husababisha watoto kupooza baadhi ya viungo vyao vya mwili na hasa mikono na miguu”. Alifafanua Daktari Gavyole.

Kwa mujibu wa Mratibu wa Huduma za Chanjo wa Halmashauri ya Wilaya Bukoba, ndugu Buluba, Halmashauri tayari imeshaunda timu 168 za uchanjaji, zenye wajumbe watatu, mmoja akiwa ni mchanjaji na wengine wakiwa ni mhamasishaji na mtunza takwimu, ambao watapita nyumba kwa nyumba na kwenye maeneo yenye mikusanyiko ili kuhakikisha kila mtoto aliye na umri chini ya miaka mitano anapewa chanjo hiyo.

“Kila Tone la Chanjo ya Polio Litaiweka Tanzania Salama Dhidi ya Ugonjwa wa Kupooza”. Hii ndio Kauli Mbiu ya awamu hii ya tatu ya Kampeni ya Kitaifa ya Utoaji wa Chanjo ya Matone ya Polio.

**MWISHO.**